  Константин Вознесенских Анжелика Тихонова корреспондент 2022-тӥ арын, Дышетонлэн араз, Удмуртиын «Кышкыттэм ӟечлыко сюресъёс» йӧскалык ӵектос улсын школаос но нылпи садъёс дорозь 49 иськем сюресъёсты тупатъялозы. Со сярысь элькун тӧролэн но кивалтэтлэн пресс-службазы ивортӥз. «Садик яке школа дорозь умой сюрес – со ӟеч котыр сярысь гинэ ӧвӧл, со кышкыттэмлык, кудӥз нылпиослы тужгес кулэ. Соин ик ми арлы быдэ сыӵе объектъёслы коньдон висъяськом. Кылсярысь, кылем арын оглом 37 иськем дышетон ужъюртъёс дорозь сюресъёсты но школа маршрутъёсты тупатъям. Нош Дышетонлэн араз оглом 49 иськем кыстӥськись 52 сыӵе объектъёс чакламын» Ярослав Семёнов, Удмуртиысь кивалтэтлэн тӧроез Ужъёсты 44 школаос но нылпи садъёс дорозь нуись сюрес люкетъёсын но 21 школа маршрутъёсын нуозы. Можгаын Сюгаильской урамысь 370 метръем сюрес люкетэз тупатъялозы. Со кык школаос но кык нылпи садъёс дорозь нуэ. Нош Сарапулын Молодёжной урамысь сюрес люкетэз – со шор ёзо но искусствоосъя школаос дорозь вуттэ. Дэри ёросын (Ижкар – Ува) – Подшивал – (Подшивал – Лудӟыл) сюресысь школа маршрутэ пырись 824 метръем люкетсэ лэсьтозы. Ужъёсты котыр ласянь нуозы. Машинаослы сюресэз сяна, пыдын ветлӥсьёслы сюресъёсты но, искусственной неровностьёсты но лэсьтозы, барьеръёс но кулэ луись сюрес пусъёсты пуктозы. Тодэ вайытом, 2022-тӥ арын йӧскалык ӵектос улсын оглом 115 объектъёсын ужъёс нуозы. Соос пӧлын нырысьсэ – вить выжъёс. Тегъёс: сюресъёс школаос дӥськут Удмуртия йӧскалыкӵектосъёс  